b'\n_START_ARTICLE_\nHipnoz\xc4\x97\n_START_SECTION_\nVertinimas\n_START_PARAGRAPH_\nAmerikos medik\xc5\xb3 asociacija ir Amerikos psicholog\xc5\xb3 asociacija prisiminimus, gautus hipnoz\xc4\x97s pagalba, traktuoja ma\xc5\xbeiau patikimais, nei atgamintus be jos. JAV teismuose hipnoz\xc4\x99 draud\xc5\xbeiama naudoti, pateikiant parodymus ar tiriant nusikaltimus._NEWLINE_Masin\xc4\x97je (pop) kult\xc5\xabroje hipnoz\xc4\x97 suvokiama kaip proced\xc5\xabra, kurios metu asmuo panardinamas \xc4\xaf trans\xc4\x85, kuriame es\xc4\x85 galima i\xc5\xa1gauti (s\xc4\x85moningai nei\xc5\xa1gaunam\xc4\x85) informacij\xc4\x85, valdyti \xc5\xbemog\xc5\xb3 komandomis, \xe2\x80\x9eu\xc5\xbeprogramuoti\xe2\x80\x9c tam tikriems veiksmams.\n_START_SECTION_\nIstorija\n_START_PARAGRAPH_\nManoma, kad hipnoz\xc4\x97 naudota jau seniausiais laikais, pvz., gydomosiose \xc5\xa1ventyklose Indijoje. Pana\xc5\xa1i\xc5\xb3 u\xc5\xbeuomin\xc5\xb3 randame ir Senov\xc4\x97s Egipte, kur gydyta hipnotine \xc4\xaftaiga._NEWLINE_Pirmasis Vakaruose \xc5\xbeinomas dom\xc4\x97jimasis hipnoze \xe2\x80\x93 daktaro Franso Mesmerio apie 1770 metus gydymui naudotas gyv\xc5\xabn\xc5\xb3 magnetizmas grei\xc4\x8diausiai \xc4\xaftrauk\xc4\x97 ir hipnoz\xc4\x99. XIX am\xc5\xbeiaus prad\xc5\xbeioje hipnoz\xc4\x97s rei\xc5\xa1kin\xc4\xaf tyr\xc4\x97 Ab\xc4\x97 Farija (Abb\xc3\xa9 Faria)._NEWLINE_1842 metais D\xc5\xbeeimsas Bredas pirmasis panaudojo termin\xc4\x85 \xe2\x80\x9ehipnoz\xc4\x97\xe2\x80\x9c. Jis atmet\xc4\x97 F. Mesmerio id\xc4\x97j\xc4\x85, kad magnetizmas sukelia hipnoz\xc4\x99, ir teig\xc4\x97, kad mesmerin\xc4\xaf trans\xc4\x85 sukuria ilgalaikis ry\xc5\xa1kaus judan\xc4\x8dio objekto steb\xc4\x97jimas. Jo manymu, aki\xc5\xb3 judesiai nuvargina tam tikras smegen\xc5\xb3 dalis, sukeliant trans\xc4\x85. Proced\xc5\xabr\xc4\x85 jis prad\xc5\xbeioje vadino neurohipnoze._NEWLINE_V\xc4\x97liau jis atliko daugiau tyrim\xc5\xb3, nustatydamas, kad transas veikiau n\xc4\x97ra smegen\xc5\xb3 nuovargis, o toki\xc4\x85 b\xc5\xabsena sukelia monoideizmas \xe2\x80\x93 intensyvus, ilgalaikis d\xc4\x97mesio fokusavimas viena kryptimi._NEWLINE_D\xc5\xbe. Bredas m\xc4\x97gino hipnoz\xc4\x99 naudoti \xc4\xafvairioms fizin\xc4\x97ms ir psichologin\xc4\x97ms negalioms gydyti, ta\xc4\x8diau nelabai s\xc4\x97kmingai. Kiti gydytojai hipnoz\xc4\x99 panaudojo s\xc4\x97kmingiau, ypa\xc4\x8d skausmui valdyti. Daktaras D\xc5\xbeeimsas Esdelis atliko vir\xc5\xa1 300 operacij\xc5\xb3, kuriose skausmui mal\xc5\xa1inti buvo naudojama hipnoz\xc4\x97, ta\xc4\x8diau greitai atrasti cheminiai anestetikai pakeit\xc4\x97 hipnoz\xc4\x99._NEWLINE_\xc5\xbdemynin\xc4\x97je Europoje XIX am\xc5\xbeiaus 9-ajame de\xc5\xa1imtmetyje kiti mokslininkai eksperimentavo su hipnoze \xe2\x80\x93 m\xc4\x97gino naudoti proces\xc4\x85 isterijai gydyti. Taip pat \xc5\xa1iuo metu pirm\xc4\x85 kart\xc4\x85 apra\xc5\xa1yti pohipnotin\xc4\x97s \xc4\xaftaigos efektas.'